AOT ได้ดอนเมืองหนุนกำไรปี 2016ยอดผู้โดยสารเติบโตแม้มีเหตุระเบิด
AOT ยอดผู้โดยสารยังเติบโตทั้งที่มีเหตุระเบิดเมื่อวันที่ 17 ส.ค.ที่ผ่านมา โบรกฯคาดผู้โดยสารจะเติบโตราว 15% ในเดือนก.ย. อาคารผู้โดยสารที่ 2 ของดอนเมืองจะเปิดภายในสิ้นปีนี้ ยังคงแนะนำ “ซื้อ” เป็น Top Pick
23 ก.ย. 2558

บล.ธนชาต ระบุในบทวิเคราะห์ (23 ก.ย.) ว่า แม้จะได้รับผลกระทบจากเหตุระเบิดเมื่อวันที่ 17 ส.ค.15 แต่บริษัท ท่าอากาศยานไทย จำกัด (มหาชน) หรือ AOT ยังคงรายงานตัวเลขผู้โดยสารที่แข็งแกร่งต่อเนื่องที่ 23.8% จากช่วงเดียวกันในปีก่อน ในเดือน ส.ค.15 ขณะที่เที่ยวบินปรับตัวเพิ่มขึ้น 23.7% จากช่วงเดียวกันในปีก่อน (เดือนต.ค.14-ส.ค.15) ผู้โดยสารของบริษัทฯ เติบโต 22.5% จากช่วงเดียวกันในปีก่อน ผู้โดยสารที่เติบโตแข็งแกร่ง ผลักดันโดยการท่องเที่ยวของไทยที่ฟื้นตัวแข็งแกร่ง และผลของฐานที่ต่ำ
ฝ่ายวิจัยคาดว่าจำนวนผู้โดยสารจะปรับตัวเพิ่มขึ้นไปอีกราว 15% ในเดือนก.ย.15 ดังนั้นผู้โดยสารทั้งปีน่าจะเติบโตใกล้เคียงกับสมมติฐานอัตราการเติบโตของผู้โดยสารทั้งปี 2015 ของเราที่ 22.6%  ถ้าดูในรายละเอียดของผู้โดยสารในเดือน ส.ค.15 จำนวนผู้โดยสารระหว่างประเทศเติบโต 24.3% จากช่วงเดียวกันในปีก่อน และผู้โดยสารภายในประเทศเติบโต 23.1% จากช่วงเดียวกันในปีก่อน โดยผู้โดยสารที่สนามบินสุวรรณภูมิเพิ่มขึ้น 16% จากช่วงเดียวกันในปีก่อน ในเดือน ส.ค. ขณะที่ผู้โดยสารที่สนามบินดอนเมืองเติบโต 42% จากช่วงเดียวกันในปีก่อน
นอกจากนี้เรายังเห็นปัจจัยผลักดันกำไรปี 2016 จากการเปิดอาคารที่สองของสนามบินดอนเมืองภายในสิ้นปีนี้ ด้วยมีพื้นที่เชิงพาณิชย์กว่า 20,000 ตารางเมตร ฝ่ายวิจัยชอบ AOT จากการที่บริษัทฯ สามารถสร้างกระแสเงินสดได้ดี ธุรกิจมีลักษณะผูกขาด ได้รับประโยชน์จากการขยายฝูงบินในเชิงรุกของสายการบิน และโอกาสส่วนเพิ่มจากรายได้สัปทานที่จะได้จากการขยายสนามบิน เพราะฉะนั้นจึงคงคำแนะนำ “ซื้อ” ด้วยมูลค่าพื้นฐานที่ 350 บาท